**שלומית קמינקא** (נולדה ב-24 באפריל 1945) היא חוקרת ומרצה בתחום ניהול משאבי אנוש ומנכ"לית עמותת "קידום משאבי אנוש ישראל"

ביוגרפיה
--------

שלומית קמינקא נולדה ברמת גן והיא בוגרת תואר ראשון בפסיכולוגיה וסוציולוגיה באוניברסיטה העברית בירושלים, ותארים שני ושלישי בפקולטה להנדסת תעשייה וניהול בטכניון. היא הוסמכה לדוקטורט ב-1976 במדעי ההתנהגות והניהול בהתמחות של ניהול כח אדם ויחסי עבודה.

בשנים 1977-1980 קמינקא שימשה מנהלת כוח אדם ב"מרכז רפואי בני ציון" בחיפה. בשנים 1980-1987 הרצתה במחלקה ללימודי עבודה באוניברסיטת תל אביב, והקימה וריכזה אקדמית מסלול "מינהל שירותי בריאות" בפקולטה למדעי החברה באוניברסיטה. בשנים 1987-1989 הייתה מדענית אורחת במכון הטכנולוגי של מסצ'וסטס (MIT).

בשנת 1990 הקימה וניהלה קמינקא את המחלקה לתכנון אסטרטגי של משאבי אנוש בבנק הפועלים.

ב-2002 יזמה קמינקא את תחרות המצוינות במשאבי אנוש, ברמה ארצית בשיתוף עם המרכז הישראלי לניהול. כיום התחרות נערכת מדי שנה על ידי עמותת "קידום משאבי אנוש ישראל" ומוצגת בכנס ארצי.

בעקבות פרישתה מעבודתה בבנק הפועלים בדצמבר 2003, החלה קמינקא בפעילות שמטרתה לממש את גישתה כי "אנשים זה מקצוע". לטענתה, ארגונים אמנם מצהירים שהגורם האנושי הוא המשאב המשמעותי ביותר שלהם, אבל במקרים רבים מניחים למשאבי האנוש שלהם להיות מנוהלים בידי מי שלא קיבלו את ההכשרה המקצועית המתאימה לכך.  ב-2004, היתה בין יוזמי ומקימי העמותה "קידום משאבי אנוש ישראל". העמותה חברה באיגוד האירופאי למשאבי אנוש (EAPM). קמינקא היתה בין בוני תוכנית הסמכה המהווה אישור למתן כשירות לעסוק במקצוע ומכהנת כמנכ"לית העמותה.

ב- 2004 היתה קמינקא בין יוזמי ומקימי התואר השני בטכניון בתוכנית לניהול משאבי אנוש, ובין מקימי התואר השני של התוכנית לניהול אסטרטגי של משאבי אנוש בבית הספר לניהול באוניברסיטת חיפה.

בין השנים 2004 ל-2014 הקימה וניהלה קמינקא חברת ייעוץ במשאבי אנוש – מיתימו"פ, שהעניקה שירותי ייעוץ בתחום לעשרות ארגונים בישראל.

במסגרת העמותה קמינקא מקדמת ערכים חברתיים לאומיים כגון בניית תפקיד חדש במשאבי אנוש "הממונה על התמודדות עם נשים שעובדות בארגון שחוו אלימות" (יחד עם ויצו). קמינקא בנתה סל כלים לארגונים כסיוע להעסקת מבוגרים והגישה למשרד לשוויון חברתי.

במסגרת העמותה פיתחה קורסים למנהלות משאבי אנוש, מרכז מנטורינג וכנסים מקצועיים מדי חודש. קמינקא משמשת כיום כמרצה בכירה מן החוץ באוניברסיטת רייכמן, באוניברסיטת בר אילן ובמרכז האקדמי פרס.

בשנת 2023 זכתה בהכרה כ"אישה פורצת דרך" על ידי מועדון הליונס בכפר סבא.

חיים אישיים
-----------

ד"ר שלומית קמינקא נשואה לד"ר נחום קמינקא, נכדו של הרב ד"ר אהרן קמינקא, ואם לארבעה בנים: פרופ' גל קמינקא (מאוניברסיטת בר אילן), ד"ר אייל קמינקא (לשעבר מנהל ביה"ס הבינ"ל להוראת השואה ביד ושם), יובל ויגאל קמינקא (מייסדי ג'ויטונס ששינתה שמה ל-Simply).

במלחמת  "חרבות ברזל" שכלה את נכדה, סגן ינאי קמינקא, שנהרג בעת שהגן על בסיס זיקים.

קישורים חיצוניים
----------------

* שלומית קמינקא, ברשת החברתית לינקדאין
* יותר ניהול, פחות רווחה: מחלקת משאבי אנוש צוברת תאוצה. ראיון בכלכליסט עם שלומית קמינקא
* טרנד? באזז? הנתונים האמיתיים של התופעה הכי מסקרנת בשוק העבודה. ראיון בגלובס עם שלומית קמינקא
* ד"ר שלומית קמינקא - על התפתחות תחום משאבי האנוש בארץ והקמת העמותה. בפודקאסט חדשנות במשאבי אנוש

הערות שוליים
------------

1. 1 2  team, משאבי אנוש ישראל (באנגלית)
2. 1 2  אני גאה לקחת חלק בפרוייקט ״מדברות״, באתר גלובס, ‏2020-10-11
3. ↑  פיתוח שירותי ייעוץ לשיפור ניהול משאבי אנוש להוראת המתמטיקה והמדעים, באתר קרן טראמפ
4. ↑  מנכ"ל בנק הפועלים: "זכינו לרגעים רבים של נחת", באתר Ice, ‏2024-03-03
5. ↑  Israel, European Association for People Management (באנגלית בריטית)
6. ↑  Advisor – PROF. Shlomit Kaminka | בית הספר לתארים מתקדמים, באתר graduate.technion.ac.il
7. ↑  "להתחרות כאילו אין משבר". *הארץ*. נבדק ב-2024-03-05.
8. ↑  [ הכנסת ה-24 מושב שני.
פרוטוקול מס' 21 מישיבת הוועדה לקידום מעמד האישה ולשיוויון מגדרי], באתר הכנסת
9. ↑  כנס נשים בעולם העבודה, באתר משאבי אנוש ישראל
10. ↑  [ בית ספר אריסון למנהל עסקים
תואר שני M.A. בהתנהגות ופיתוח ארגונים], באתר אוניברסיטת רייכמן
11. ↑  תחומי מחקר | המחלקה למדעי חברה ובריאות, באתר social-health.biu.ac.il
12. ↑  מערכת ירוק, נשים כפר סבאיות פורצות דרך וחברות עסקיות מובילות בהתנדבות ועזרה לזולת ולנזקק, באתר ירוק - רשת מקומונים בשרון, ‏2023-06-21
13. ↑  קמינקא גל | המחלקה למדעי המחשב, באתר cs.biu.ac.il
14. ↑  חילופי הנהלה בבית הספר הבין-לאומי להוראת השואה ביד ושם, באתר www.yadvashem.org
15. ↑  מעין מנלה, סטארט-אפ משפחתי: "מוזר לקבוע את המשכורת של אחי", באתר כלכליסט - www.calcalist.co.il, ‏2019-02-05
16. ↑  בת־חן אפשטיין אליאס, גם לסבא ולסבתא מותר לבכות: "הצער שלי הוא לא רק על הנכדה; אני משתדלת לא לבכות ליד הבנות שלי", באתר www.israelhayom.co.il